Slakað verður á sóttvörnum í Ósló frá og með morgundeginum. Heimilt verður að opna verslanir og verslanamiðstöðvar að nýju og börn og unglingar fá að æfa íþróttir utan dyra.
Þetta kom fram á fundi borgaryfirvalda með fréttamönnum í dag. Forseti borgarstjórnar sagði að COVID-19 smitum hefði fækkað umtalsvert frá því þau náðu hámarki um miðjan mars og einnig innlögnum á sjúkrahús. Vissast væri þó að fara að öllu með gát til að missa ekki faraldurinn úr böndunum á ný. Verslanir og verslanamiðstöðvar verða því opnaðar á ný frá morgundeginum. Takmarkanir verða á fjölda viðskiptavina, þannig að hver og einn á að hafa fjóra fermetra til að athafna sig. Starfsfólk verslanamiðstöðva þarf að gæta þess að hópar safnist þar ekki saman. Þá verður fólki óheimilt að borða mat sem það hefur keypt á veitingastöðum. Þá verður börnum og ungmennum heimilt að æfa íþróttir utan dyra. Enn frekari tilslakanir standa til í þessum mánuði, sem borgaryfirvöld ætla að kynna að hálfum mánuði liðnum. Búist er við að einnig verði slakað á sóttvörnum í nágrannasveitarfélögum Óslóar. Yfirvöld í Lillestrøm hafa þegar tilkynnt að þar verði verslanir opnaðar á morgun.
Borgaryfirvöld í Ósló heimila nokkrar tilslakanir á sóttvarnareglum vegna COVID-19 frá og með morgundeginum. Verslanir verða opnaðar að nýju.